**PÁLYÁZATI KIÍRÁS**

**Kisbéri Napok 2025 – Vendéglátás**

**Kisbér Város Önkormányzata a Kisbéri Napok 2025. rendezvénysorozat** (2025. július 25 - 2025. július 27.) időtartamára ír ki pályázatot a rendezvény vendéglátására a kisbéri 1071. hrsz-ú ingatlanon (Kisbér, Angol kert- Lovarda melletti közterület).

**Az Ajánlatkérő adatai:**

|  |  |
| --- | --- |
| Ajánlatkérő neve: | Kisbér Város Önkormányzata |
| Ajánlatkérő címe: | 2870 Kisbér, Széchenyi u. 2.  |
| Ajánlatkérő telefonszáma: | (34) 552-002 |
| Ajánlatkérő e-mail címe: | jegyzo@kisber.hu |

**A pályázat tárgya:**

A Kisbéri Napok 2025. rendezvénysorozat (2025. július 25. - 2025. július 27.) vendéglátásának lebonyolítása.

**Pályázati  feltételek:**

* Ajánlattevő vállalja, hogy a terület használatáért, Ajánlatkérő és Ajánlattevő között a nyertes ajánlat alapján létrejövő szerződésben szereplő bérleti díjat megfizeti. A bérleti díj összege fent jelzett időszakra minimálisan bruttó 850.000 Ft., azaz bruttó nyolcszázötvenezer forint. A rendezvény időtartama alatt (2025. július 25. - 2025. július 27.) a vendéglátás vonatkozásában (mindennemű étel és ital árusítása) kizárólagosságot biztosít az Ajánlatkérő a nyertes Ajánlattevő részére,
* Ajánlattevő vállalja, RE-pohár biztosítását a fogyasztóknak.
* Ajánlattevő vállalja, a rendezvénysorozat fellépői számára teljes körű catering szolgáltatás (vendéglátás/étkeztetés) biztosítását.
* A bérleti díj nem tartalmazza a közüzemi díj költségeket.

**A szerződéskötés feltételei:**

* Ajánlattevőnek vállalnia kell a vonatkozó előírások szerinti működés feltételeinek biztosítását, működési engedélyének megszerzését/meglétét.
* A bérbevétel napjától a nyertes Ajánlattevő köteles gondoskodni a bérelt ingatlanrész biztonságával kapcsolatos feladatok végrehajtásáról, a tűz, munka és környezetvédelmi, illetve a tevékenységére vonatkozó további hatósági előírások, szabályok betartásáról.
* A nyertes Ajánlattevő, mint jogi személy jogutód nélküli megszűnése esetén a szerződés megszűnik.
* A bérelt terület tisztántartása, napi takarítása a nyertes Ajánlattevő kötelessége.

**A pályázat formai és tartalmi követelményei:**

A pályázatot papír alapon, 2 példányban, zárt borítékban kell személyesen benyújtani vagy postai úton eljuttatni az alábbi címre: Kisbéri Közös Önkormányzati Hivatal (2870 Kisbér, Széchenyi u. 2.).

A borítékon kérjük feltüntetni: „Pályázat – Kisbéri napok 2025 vendéglátás”

Bővebb információ a kapcsolattartótól, dr. Pápai Tamás jegyzőtől kérhető (telefon: 34/552-002, e-mail: jegyzo@kisber.hu).

A pályázatok beérkezésének határideje: 2025. április 30. 10:00 óra

**A pályázathoz csatolni kell:**

* az Ajánlattevő nevét, címét, egyéb elérhetőségeit (telefon, e-mail cím),
* a vendéglátó-ipari egység üzemeltetésére vonatkozó elképzeléseit, koncepcióját, kínálatának általános bemutatását, valamint az árlistát,
* az Ajánlattevő eddigi tevékenységének rövid ismertetését,
* referenciákat,
* a bérleti díjra vonatkozó ajánlatot

**A pályázathoz csatolni kell továbbá az Ajánlattevő nyilatkozatát arról, hogy:**

* vállalja jelen pályázati kiírásban foglalt feltételek betartását,
* nincsen ellene csőd-, felszámolási eljárás folyamatban,
* nem áll végelszámolás alatt,
* az önkormányzati adóhatóságnál nincsen nyilvántartott adótartozása,
* a pályázati beadási határidő lejártakor nincs fennálló köztartozása.

**​A pályázattal kapcsolatos egyéb információk:**

* A bérleti díj nem tartalmazza a víz, gáz, villany felhasználás díját, melyet a nyertes Ajánlattevő köteles megfizetni.
* A bérleti díj mellett a nyertes Ajánlattevő köteles megfizetni a szilárd hulladék szállítás szolgáltatási díját.

**A pályázati kiírás eredménytelensége:**

Ajánlatkérő fenntartja a jogát a pályázati kiírás eredménytelennek nyilvánítására.

Eredménytelen a pályázati kiírás, ha

* nem érkezett pályázati ajánlat,
* a benyújtott pályázatok egyike sem felelt meg a pályázati kiírásban foglalt feltételeknek.

**A pályázat bontása:**

A pályázatok felbontásának ideje, helye: 2025. május 6. (Kisbéri Közös Önkormányzati Hivatal tanácsterme)

A pályázatok elbírálásának tervezett időpontja: 2025. május 9. (Kisbéri Közös Önkormányzati Hivatal tanácsterme)

**A pályázatból kizárásra kerül az a pályázó:**

* aki ellen csőd-, felszámolási eljárás van folyamatban, aki végelszámolás alatt áll;
* akinek az önkormányzati adóhatóságnál nyilvántartott adótartozása van;
* akinek a pályázati beadási határidő lejártakor köztartozása áll fenn.

**A pályázat érvénytelen, ha:**

* a pályázatot a benyújtására rendelkezésre álló határidő lejárta után nyújtották be;
* a pályázat egyéb módon nem felel meg a pályázati felhívásban meghatározott feltételeknek.

**A pályázat elbírálásának szempontjai:**

* az árlistán szereplő termékek sokrétűsége;
* az árlistán szereplő termékek ára;
* a megajánlott bérleti díj, melynek nagysága minimálisan bruttó 850.000 Ft., azaz bruttó nyolcszázötvenezer forint;

Ajánlatkérő az összességében legkedvezőbb pályázatot benyújtóval köt szerződést és fenntartja a jogát, hogy a beérkezett pályázatok alapján nem köt szerződést.

Az elbírálás eredményéről minden Ajánlattevőnek külön értesítést küldünk.

**A pályázat megjelenési felületei:**

* Kisbér város és a Wass Albert Művelődési Központ és Városi Könyvtár honlapja,
* Kisbéri Közös Önkormányzati Hivatal – hirdetmények,
* Kisbér város és a Wass Albert Művelődési Központ és Városi Könyvtár közösségi oldala.

**Ajánlattevő fenntartja magának a jogot, hogy a pályáztatási folyamatot – az eljárás bármely szakaszában – indoklás nélkül eredménytelennek nyilvánítsa.**

**Ajánlattevő fenntartja a jogát, hogy a rendezvény bármely okból történő elmaradása esetén a nyertes Ajánlattevővel nem köt szerződést, illetve megkötött szerződés esetén kártalanítás nélkül eláll tőle.**

(Felhívjuk a figyelmet, hogy az elbírálhatóság érdekében szíveskedjenek a kiírás minden elemét pontosan megválaszolni.)

Kisbér, 2025. április 1. Kisbér Város Önkormányzata